पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. नगर निगम के अतिक्रमण हटाओ दस्ते ने गोहाना रोड पर पीर बोहदी झील के सामने बुधवार सुबह निर्माणाधीन मंदिर तोड़ दिया। मंदिर संचालक घिलौड़ गांव के पूर्व सरपंच दिनेश की गैर मौजूदगी में उसकी पत्नी सुदेश व मां कौशल्या देवी लगातार विरोध करती रही, लेकिन भारी पुलिसबल की मौजूदगी के चलते उनकी एक नहीं चली।
एक साल से दिनेश कुमार की अध्यक्षता में गठित सेवा समिति की ओर से मंदिर का निर्माण किया जा रहा है। सुबह साढ़े 10 बजे नगर निगम की संयुक्त आयुक्त आशिमा सांगवान व डीएसपी सुमित कुमार के नेतृत्व में पुलिस व प्रशासन की टीम गोहाना रोड पर पहुंची और मंदिर को तोड़ने की कार्रवाई शुरू की।
मंदिर के संचालक की मां कौशल्या व पत्नी सुदेश देवी जेसीबी के सामने खड़े हो गई। तुरंत महिला पुलिसकर्मियों ने उन्हें रास्ता से हटा दिया। कौशल्या देवी को जहां दो महिला पुलिसकर्मी गाड़ी में बैठाकर दूर ले गईं, वहीं सुदेश को उसकी कार के अंदर बैठा दिया गया।
फोन जब्त, मंदिर धड़ाम
मंदिर तोड़ने की जल्दबाजी में अधिकारियों ने तुरंत जेसीबी चालकों को आगे बढ़ने के आदेश दिए। साथ में सुदेश किसी को फोन पर सूचना न दे सके, इसके लिए पुलिस ने फोन कब्जे में ले लिया। डेढ़ घंटे के मामूली विरोध के बीच अतिक्रमण हटाओ दस्ते ने मंदिर के गुंबद व स्तंभ तोड़ दिए।
महिला बेहोश, एंबुलेंस बुलाई
तोडफ़ोड़ की कार्रवाई के दौरान मंदिर संचालक दिनेश की पत्नी सुदेश ने उच्च रक्तचाप की शिकायत की। एक बार वह बेहोश भी हो गई। तुरंत एंबुलेंस बुलाकर उनकी जांच पड़ताल की गई। डॉक्टरों ने सामान्य करार दिया।
अवैध तरीके से बनाया गया मंदिर : संयुक्त आयुक्त
तोडफ़ोड़ अभियान का नेतृत्व कर रही नगर निगम की संयुक्त आयुक्त आशिमा सांगवान ने बताया कि रोहतक-गोहाना रोड को फोरलेन बनाने का कार्य चल रहा है। इसी के चलते टोल बैरियर से लेकर गोहाना बाईपास चौक तक मार्ग के साथ लगती 230 मीटर जमीन का अधिग्रहण होगा।
मंदिर रोड के दायरे में आ रहा था। मंदिर का निर्माण करने से पहले कोई अनुमति भी नहीं ली गई। सूचना मिलते ही दो बार मंदिर की कमेटी को नोटिस दिया गया, लेकिन निर्माण नहीं रोका गया।
जानबूझकर गिराया: संचालक
मंदिर संचालक समिति के अध्यक्ष एवं घिलौड़ कलां के पूर्व सरपंच दिनेश तोडफ़ोड़ की कार्रवाई के समय मौके पर मौजूद नहीं थे। उसकी पत्नी सुदेश ने बताया कि मंदिर निर्माण की अनुमति के लिए पहले नगर योजनाकार विभाग में फाइल जमा कराई, लेकिन वहां से नगर निगम कार्यालय भेज दिया गया। इस तरह अधिकारी दोनों विभागों के बीच चक्कर कटवाते रहे। अब जानबूझ कर मंदिर तोड़ा गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn